Komisjoni otsus 2002/232/EÜ,

27. veebruar 2002,

millega muudetakse otsust 2000/745/EÜ seoses teatava muu hulgas Indiast pärineva polüetüleentereftalaadi importi käsitlevate dumpingu- ja subsiidiumivastaste menetlustega pakutud kohustuste heakskiitmise kohta

(avaldatud numbri K(2002) 620 all)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed [1], viimati muudetud määrusega (EÜ) nr 2238/2000 [2] ("dumpinguvastane algmäärus"), eriti selle artikleid 8 ja 9,

võttes arvesse nõukogu 6. oktoobri 1997. aasta määrust (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed [3] ("subsideerimisvastane algmäärus"), eriti selle artikleid 13 ja 15,

olles konsulteerinud nõuandekomiteega

ning arvestades järgmist:

A. MENETLUS

(1) Määrusega (EÜ) nr 2603/2000 [4] kehtestas nõukogu lõpliku dumpinguvastase tollimaksu muu hulgas Indiast pärineva teatava polüetüleentereftalaadi impordi suhtes, milleks on konkreetselt 41,3 eurot tonni kohta, välja arvatud mitmest spetsiaalselt nimetatud India äriühingust pärinev import, mille suhtes kohaldatakse väiksemaid tollimaksumäärasid. Kõnealuse määruse artikli 2 lõike 1 kohaselt vabastati nimetatud tollimaksust selliste äriühingute poolt eksporditava teatava polüetüleentereftalaadi import, kelle võetud kohustused heaks kiideti.

(2) Määrusega (EÜ) nr 2604/2000 [5] kehtestas nõukogu lõpliku dumpinguvastase tollimaksu muu hulgas Indiast pärineva teatava polüetüleentereftalaadi impordi suhtes, milleks on konkreetselt 181,7 eurot tonni kohta, välja arvatud mitmest spetsiaalselt nimetatud India äriühingust pärinev import, mille suhtes kohaldatakse teistsuguseid tollimaksumäärasid. Kõnealuse määruse artikli 2 lõike 1 kohaselt vabastati nimetatud tollimaksust selliste äriühingute poolt eksporditava teatava polüetüleentereftalaadi import, kelle võetud kohustused heaks kiideti.

(3) 29. novembril 2000 võttis komisjon vastu otsuse 2000/745/EÜ [6], millega kiideti heaks kohustused, mida seoses kahe eespool osutatud menetlusega olid pakkunud nimetatud otsuse artiklis 1 loetletud eksportijad, ja lõpetati nende suhtes uurimine.

(4) 26. juunil 2001 teatas komisjon määrusega (EÜ) nr 1240/2001 [7] määrust (EÜ) nr 2604/2000 (muu hulgas Indiast pärineva teatava polüetüleentereftalaadi impordi suhtes lõpliku dumpinguvastase tollimaksu kehtestamise kohta) käsitleva nn uue eksportija läbivaatamise algatamisest, mis tühistab tollimaksu impordile ühelt eksportivalt tootjalt ja kehtestab nende imporditavate kaupade suhtes registreerimise.

(5) Uurimise lõplikud tulemused ja järeldused on esitatud nõukogu määruses (EÜ) nr 496/2002, [8] millega tühistatakse määrus (EÜ) nr 2604/2000.

B. KOHUSTUS

(6) Pärast seda, kui avalikustati, et Futura Polymers (edaspidi "asjaomane äriühing") oli teavitatud tõsiasjadest ja kaalutlustest, mille alusel kehtestati tema suhtes lõplikud dumpinguvastased tollimaksud ühendusse imporditavate kaupadele, võttis asjaomane äriühing kohustuse kooskõlas dumpinguvastase algmääruse artikli 8 lõike 1 järgi. Vastavalt sellele kohustusele tegi kõnealune eksportiv tootja ettepaneku mitte müüa sõltumatutele klientidele allpool teatavaid miinimumhindu.

(7) Komisjon leiab, et asjaomase äriühingu pakutud kohustuse võib vastu võtta, sest sellega kõrvaldatakse dumpingu kahjustav mõju. Veel enam, korrapärased ja üksikasjalikud aruanded, mida asjaomane äriühing kohustus esitama, võimaldavad komisjonil teostada tõhusat järelevalvet. Lisaks sellele on asjaomase äriühingu koostöö uurimise ajal äriühingu struktuur ja müügistruktuur, aga ka asjaomase toote laad selline, et komisjoni arvates ei ole tollimaksudest kõrvalehoidmine tõenäoline.

(8) Et võimaldada komisjonil edaspidi tulemuslikult jälgida äriühingu võetud kohustuste täitmist, sõltub dumpinguvastasest tollimaksust vabastamine vabasse ringlusse lubamise taotluse asjaomasele tolliasutusele esitamise ajal sellest, kas esitatakse faktuurarve. Sellise faktuurarve väljastab äriühing, kelle kohustus on aktsepteeritud, ja see arve peab sisaldama määruse (EÜ) nr 2604/2000 lisas loetletud teavet. Kui sellist arvet ei esitata või kui see ei vasta tollis esitatud vaatlusalusele tootele, tuleb tasuda asjakohane dumpinguvastane tollimaks.

(9) Kohustuse kahtlustatava rikkumise, rikkumise või sellest loobumise korral võib kohaldada dumpinguvastast tollimaksu vastavalt dumpinguvastase algmääruse artikli 8 lõigetele 9 ja 10,

ON VASTU VÕTNUD KÄESOLEVA OTSUSE:

Artikkel 1

Otsuse 2000/745/EÜ artikli 1 tabelit muudetakse käesolevaga järgmiselt:

Äriühing | Riik | TARICi lisakood |

Futura Polymers Limited | India | A 184 |

Artikkel 2

Käesolev otsus jõustub päeval pärast selle avaldamist Euroopa Ühenduste Teatajas.

Käesolev otsus on tervikuna siduv ja vahetult kohaldatav kõikides liikmesriikides.

Brüssel, 27. veebruar 2002

Komisjoni nimel

komisjoni liige

Pascal Lamy

[1] EÜT L 56, 6.3.1996, lk 1.

[2] EÜT L 257, 11.10.2000, lk 2.

[3] EÜT L 288, 21.10.1997, lk 1.

[4] EÜT L 301, 30.11.2000, lk 1.

[5] EÜT L 301, 30.11.2000, lk 21.

[6] EÜT L 301, 30.11.2000, lk 88.

[7] EÜT L 171, 26.6.2001, lk 3.

[8] Vt käesolev EÜT lk 4.

--------------------------------------------------